جمهورباشقانی رجب طیب اردوغان سوریه-تورکییه سرحدین‌ده ۱۰ کیلومتر درین‌لیک‌ده تورک و روس کئشیک‌لری باشلایاجاغینی بیلدیردی.
چالیشما گؤروشمه‌لری اوچون روسیانین سوچی شهرین‌ده اولان پرزیدنت رجب طیب اردوغان ایله ائو صاحبی پرزیدنت ولادیمیر پوتین، جمهورباشقانلیغی ایقامتگاهین‌دا ۶ ساعات داوام ائد‌ن باش باشا گؤروشمه‌دن سونرا اورتاق مطبوعات کنفرانسی دۆزنله‌دی.
اردوغان بورادا ائتدیگی چیخیشین‌دا، بیر زامانلار ترورلا آنیلان سوریه‌نین، تورکییه‌نین چابالاری ایله یئنی‌دن دینجلیک و ثابت‌لیگه قووشدوغونو وورغولادی.
"‌۳۵۰ مینی کورد، ۳ میلیون ۶۵۰ مین سوریه‌لی قارداشینا سون ۸،۵ ایلدیر قوجاق آچان بیر اؤلکه‌ییک. آرتیق بو قارداشلاریمیزین وطن حسرتینی بیتره‌جک آددیملار آتمالیییق" دئیه‌ن پرزیدنت اردوغان، پوتین ایله باریش بولاغی عملیاتی باغلامیندا سون گلیشمه‌لری مذاکیره ائتدیکلرینی دئدی.
بونا گؤره، سوریه-تورکییه سرحدین‌ده‌کی (بؤلوجو ترور هؤرگوتو پ‌کاکانین سوریه قولو) پید عنصورلارینین، ۲۳ اکتبر گون اورتا ۱۲.۰۰دن اعتباراً
۱۵۰ ساعات عرضین‌ده، سیلاحلارییلا بیرلیک‌ده ۳۰ کیلومتر درین‌لیگه چکیله‌جگینی بیلدیره‌ن پرزیدنت، سونراسی، عینی بؤلگه‌نین ۱۰ کیلومتر درینلیگین‌ده روس-تورک کئشیک‌لرینین باشلایاجاغینی قید ائتدی.
ولادیمیر پوتین ایسه چیخیشین‌دا تورکییه‌نین سرحد گوونلیگی قایغیلارینی باشا دوشدوکلرینی قید ائد‌رک،
"تورکییه‌نین میللی گوونلیگینه یؤنه‌لیک آددیملار آتماق ایسته‌گینی آنلاییشلا قارشیلادیغیمیزی بیر چوخ دفعه سؤیله‌دیک" دئدی.
مطبوعات کنفرانسینین آردین‌دان ۱۰ ماده‌لیک آنلاشما متنی اوخوندو. متنی اوخویان خاریجی ایشلر باخانی مؤولود چاووش‌اوغلو، سوریه‌نین تل ابیض و راس العین بؤلگه‌لرینی ایچینه آلان مؤوجود باریش بولاغی عملیاتی ساحه‌سین‌ده‌کی دورومون محافظه ائدیله‌جگینی بیلدیردی.
تورک سلاح‌لی گوجلری طرفین‌دن ۹ اکتبردا، سوریه‌ده فرات چایینین دوغوسوندا باشلادیلان باریش بولاغی عملیاتینا، آمریکا بیرلشمیش دؤولتلری ایله واریلان آنلاشما چرچیوه‌سین‌ده، جمعه گونو آرا وئریلمیشدی.
